***Бағытымыз айқын***

 Президентіміз Қасым - Жомарт Кемелұлының бүгінгі «Жаңа Қазақстан: жаңару мен жаңғыру жолы» атты жолдауы еліміздің болашақ дамуы мен ертеңгі күнге бетбұрысын айқындап берді. Жолдауда саяси реформалармен әлеументтік, экономикалық бағыттарда атқарылатын іс-шаралар туралы айтылды, янғи Қазақстан тарихының жаңа парақтарын ашып берді. Қазақ халқының әрбір азаматының көкейінде жүрген мәселені шешу жолына арналған жаңа жолдау, еліміздің дамуы мен халқымыздың тыныс-тіршілігінде біршама жаңашылдықтың болатынын көрсетіп бергендей.

 Жолдауда «Қаңтар» оқиғасына тоқталып, мемлекетіміздің тұтастығына және егемендігімізге зор қауіп төнгенін, татулық пен тұрақтылықтың маңызды екенін атап өтті. Қатерлі күндерде мемлекет басшысы халыққа бірнеше үндеу жасады, әрбір шешімді еліміздің мүддесіне сай қабылдады. Мемлекет басшысы елдің тыныштығын бұзып, қауіпсіздігіне нұқсан келтірететін әрекеттерге жол бермеуге шақырды.

 Қоғамда қордаланған түйткілді жайттар мен олардың шешу жолдары туралы айтқан Президентіміз біраз саладағы түйіндердің жүйелі тарқалатынын жеткізді. Соның ішінде халықтың көкейінде жүрген мәселелерді дөп басып, келесідей ұсыныстар айтты: Абай облысы – орталығы Семей қаласы; Ұлытау облысы – орталығы Жезқазған; Алматы облысы – орталығы Қапшағай қаласы. Сонымен қатар, Қапшағай қаласын ұлтымыздың бір туар тұлғасы Д.А. Қонаев есімімен атау. Бұл ұсыныстарды еліміздің әрбір азаматы қуана қолдайтынына сенімдімін.

 Жолдауда Президент, «Мұның бәрі оңай емес, біртіндеп қалыптасып, жылдар бойы жалғасатын үрдіс. Бұл жұмыс бізден жоғары жауапкершілікті, елімізге және бір – бірімізге деген жанашырлықты талап етеді» деді. Осы тұрғыда алдағы уақытта тәуелсіздігіміздің тамырын тереңдетіп, Қазақстанды іргелі мемлекетке айналдыру біздің қолымызда, яғни әрбір перзенттің жауапкершілігінде. Сондықтан халқымыз, әсіресе жастар қауымы уақыттың кез-келген сынағына дайын болып, бәсекеге төтеп беруі керек. Санасы сергек, заманауи технологияларды меңгерген Отанымыздың нағыз патриоттары ғана осындай сынақтардан сүрінбей өте алмақ.

 Сонымен қатар, Президенттің «Ең бастысы - Еліміздің егемендігі, тәуелсіздігіміз бәрінен қымбат. Маған ең алдымен елімнің амандығы мен жерімнің тұтастығынан асқан ешбір құндылық жоқ» деген сөздері әрбір еліміздің патриотының жүрегін елжірететіні сөзсіз.

 Қасым-Жомарт Тоқаев: «Бізге ешкім сырттан келіп, ештеңе жасап бермейтіні анық бәрі өз қолымызда. Сондықтан, баршаңызды Жаңа Қазақстанды құруға бір кісідей жұмылуға шақырамын» деді. Демек, мемлекеттің мықты болуы үшін – ұлттың ұйыса білуі айырықша маңызды екені сөзсіз.

 Тәуелсіздігіміз тұғырлы, мемлекетіміз ғұмырлы болсын!

Байжұманов Қ.Д. – «Жылуфизика және техникалық физика» кафедрасының аға оқытушысы, т.ғ.к.